**CONCURSUL INTERDISCIPLINAR „POEZIA MINȚII”**

**8 decembrie 2018**

**LA LIMBA ȘI LITERATURA ROMÂNĂ**

**CLASA A IV-A**

**Toate subiectele sunt obligatorii. Timpul efectiv de lucru este de 50 de minute.**

**Nu se acordă puncte din oficiu.**

**Partea I- 30 puncte**

Citește textul, apoi rezolvă cerințele:

Iarnă. Noapte lucie pe o lume ca din ***poveşti***: copaci de zahăr, câmp de cristal, iaz de oglindă. Şi-n cuprinsul larg, uriaşul policandru al cerului îşi aprinde, una câte una, luminile, ca într-o ***nemăsurată*** sală de dans. Vieţuitoarele pustietăţii sunt îmbătate de farmecul acesta: păsările zboară ca ziua; lupul poposeşte pe labe, în hăţişuri, şi priveşte nemişcat; vulpea stă lângă vizuină şi nu se-ndură să meargă la vânat; veveriţa pleacă creangă lângă creangă, şi ***hoinăreşte***, ca o deşucheată, pădurea-ntreagă. Iar iepurele a zbughit-o la jucat. Încet, ascultând, ispitind, a ieşit tiptil-tiptil din pădure, şi când a ajuns la margine, şi-a văzut întinderea lucie de zăpada, a-nceput să sară de bucurie: „Poate mai întâlnesc un prieten”, îşi zise iepuraşul.

Şi cum mergea pe marginea unei vâlcele, iepuraşul se opri o clipă să se odihnească. Atunci, de la spate, se ridica, albă şi ea, ca de gheaţă, luna. Stelele păliră; pădurea, copacii, tufele îşi dezbrăcară deodată umbra. Iar iepuraşul împietri de groază: chiar de lângă el, se întinse pe pământ o arătare cu două coarne grozave. După clipa de spaimă, iepuraşul se destinse ca o coardă şi o zbughi la goană, se prăvăli în vale, veni de-a dura ca un bulgăre, se sculă şi iar se rostogoli, până jos; apoi o luă de-a dreptul tăind câmpul. Se opri tocmai în stufărișul iazului. Acolo, de-abia suflând, se ghemui cu ochii închişi… să nu-şi mai vază umbra!

(Fricosul - de Emil Gârleanu)

Cerinţe:

1. Găseşte sensuri asemănătoare pentru cuvintele: ***lucie, pustietății, poposește, se prăvăli, suflând.*** 5X1 (**5 puncte**)

2. Scrie cuvinte cu sens opus pentru: ***uriașul, apleacă, marginea***. 3X1 (**3 puncte**)

3. Indică patru cuvinte înrudite (din aceeaşi familie lexicală) cu substantivul: ***prieten***.

4X1(**4 puncte**)

4. Precizează părţile de vorbire marcate în text. 3X1 (**3 puncte**)

5. Construieşte câte două enunţuri în care cuvintele ***iar*** şi ***mai*** să se ortografieze diferit.

4X2 (**8 puncte**)

6. Formulează câte un enunţ în care să utilizezi cuvintele „***dreptul***” și „***luna***” cu sensuri diferite decât cele din text. 2X1 (**2 puncte**)

7. Scrie două expresii care să conțină verbul „***a tăia***” și precizează sensul lor printr-un singur cuvânt. 2X2 (**4puncte**)

9. Explică utilizarea virgulei în enunțul subliniat în text. **1 punct**

**PARTEA a II-a (20 puncte)**

Redactează o compunere de cel puţin 15-20 de rânduri, în care să povestești o întâmplare amuzantă petrecută într-o zi de iarnă, integrând următoarele expresii din textul de mai sus: ***a zbughit-o, împietri de groază, veni de-a dura, de-abia suflând***. Găsește un titlu potrivit pentru compunerea ta.